
Arkivnr.
Deres referanse

Jørn Berg 62 55 11 72
434.11-D  
  
Rendalen kommune
2485 Rendalen

Iverksettelse av fellingstillatelse på bjørn i Rendalen kommune i Hedmark

Det vises til søknad av 04.07.03 om fellingstillatelse på bjørn fra Rendalen kommune. 

Bakgrunn

Til sammen 18 sauer er meldt som drept/skadet av bjørn. Statens naturoppsyn har dokumentert at bjørn er skadegjører i området. Den siste skaden er torsdag 03.07.2003 og skadeperioden er fra 24.06. Hovedtyngden av skadene har funnet sted 02-03.7. Skadeområdet ligger i hovedsak i beiteområder som benyttes av det såkalte Spekedalsprosjektet. Om lag 3.500 sau inngår i beiteprosjektet i 2003. Det er videre viktige beiteområder for sau inn mot Spekedalsområdet som allerede er berørt av bjørneskader eller som raskt vil kunne bli berørt. 

Generelt

I brev av 24. juni 1994 har Miljøverndepartementet fastsatt grensene for et kjerneområde for bjørn i Hedmark. Hensikten med kjerneområdene er å sikre de store rovdyras reproduksjons- og overlevelsesmuligheter for derigjennom å legge forholdene til rette for langsiktig levedyktige bestander. Det aktuelle skadeområdet ligger lengst nord i kjerneområdet. Med bakgrunn i endringene i viltloven ble det ved Kgl. res. 30.6.2000 fastsatt en ny forvaltningsforskrift for store rovdyr: Forskrift om forvaltning av bjørn, jerv, ulv og gaupe. Av forskriften formålsparagraf (§1) fremgår det at: ”Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltarter volder for bufe- og tamreinnæring blir minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.” Dette innebærer blant annet at terskelen for at skadefelling kan gis vil være høyere innenfor kjerneområdet enn utenfor.

Ifølge forskrift om forvaltning av bjørn, jerv, ulv og gaupe er det Direktoratet for naturforvaltning som kan gi fellingstillatelse på bjørn og fastsette nærmere vilkår for eventuell fellingstillatelse. I brev av 06.06.2003 fra Direktoratet for naturforvaltning er fylkesmennene i Sør-Norge gitt myndighet til å sette i verk fellingstillatelse på inntil 2 bjørner i 2003. Det understrekes i brevet at målet med fellingstillatelsen ikke er å regulere en rovviltbestand, men å felle mest mulig bestemte individer knyttet til bestemte situasjoner. 

I § 2 (Generelle vilkår for felling) heter det blant annet:

”Tillatelse til felling av bjørn, jerv og ulv etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning.”

I § 3 (Felling for å forhindre skade på bufe og tamrein) i forvaltningsforskriften heter det blant annet: 

”Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning; jf. § 1. Ved utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand

b. områdets betydning som beitemark

c. skadenes omfang og utvikling

d. potensialet for fremtidige skader”

Fylkesmannens vurdering

Felling av bjørn som gjør skade på sau er siste utvei for å forebygge at ytterligere skader på sau oppstår, jf. § 2, 2. ledd. 

Det er registrert ferske bjørneskader i området. De siste skadene er fra torsdag 03.07. Til sammen er det funnet 18 kadaver/skadde sau. 

I henhold til § 3 skal avgjørelse om felling bygge på en helhetsvurdering av skadenes betydning i forhold til behovet for vern av rovviltet, sett i forhold til prinsippet om differensiert forvaltning. De aktuelle områdene er  beiteområder for ca. 3500 sau. I tillegg er også naboområdene viktige beiteområder for sau. Skadeområdet ligger i kjerneområdet for bjørn.  Det er investert store ressurser for å forebygge mot rovviltskader i det aktuelle området. Fylkesmannen kan på denne bakgrunn vanskelig se for seg andre forebyggende tiltak, som er landbruksfaglige eller økonomisk forsvarlige, som i tilstrekkelig grad vil kunne forebygge videre skader i dette området. Fylkesmannen finner videre å kunne vektlegge at forvaltningsmyndighetene sammen med kommunen har initiert en  betydelig flytting av sau fra ulverevir til dette området for å redusere faren for rovdyrtap.

Konklusjon:

Etter fylkesmannens vurdering tilsier nå skadeforløpet og skadeomfanget, i kombinasjon med faren for nye skader og mangel på ytterligere forebyggende tiltak, at fellingstillatelse på en bjørn bør iverksettes.

Fylkesmannen gir med bakgrunn i dette fellingstillatelse på 1 bjørn til Rendalen kommune. Rendalen kommune får ansvaret for å lede gjennomføringen av fellingsforsøket., dersom kommunene ønsker det vil SNO bistå kommunen i fellingsforsøket.

Følgende vilkår er knyttet til fellingstillatelsen:

1.  Fellingsområdet er deler av Rendalen kommune med avgrensning innenfor Spekedalsprosjektet samt Sølendalen.
2. Fellingstillatelsen gjelder for tidsrommet fredag 04.07.2003 kl. 16.00 til fredag 11.07.2003 kl. 12.00. Dersom det i løpet av den perioden fellingstillatelsen gjelder blir dokumentert nye skader på sau forårsaket av bjørn, eller det av andre årsaker er grunn til å tro at skadegjøreren oppholder seg i det aktuelle området, vil fylkesmannen vurdere behovet for å forlenge perioden fellingstillatelsen gjelder for.

3. Fellingstillatelsen gjelder ikke for bjørn som er radiomerket.

4.  Fellingstillatelsen gjelder ikke for binner med unger.

5.  Det er kun jegere som er oppnevnt av kommunene som kan delta i fellingsforsøket. 

6. Det gis et samlet fellingsvederlag på kr. 7.500,- til dekning av kostnader i forbindelse med organisering og gjennomføring av fellingsforsøket. 

7.  Fellingsforsøket skal utføres i tråd med de retningslinjene som er gitt av Direktoratet for naturforvaltning i brev av 06.06.2003. Kopi av dette brevet følger vedlagt. Brevets innhold skal være kjent for deltakerne på fellingslaget.

8.  Ved felling skal det benyttes våpen og ammunisjon godkjent for storviltjakt, jf. forskrift om utøvelse av jakt og fangst, fastsatt av Direktoratet for naturforvaltning den 22. mars 2002, jf. § 15 og 16.

9.  Med hjemmel i Viltlovens §52, siste ledd, har DN i sitt brev av 31.5.02 gitt tillatelse til bruk av løs hund under forsøk på felling, dersom dette anses aktuelt. Nødvendige tillatelser etter bufeloven og reindriftsloven må i så fall innhentes av fellingslaget.
10.  Den som sårer bjørn under forsøk på felling i henhold til tillatelsen, plikter uten opphold å melde fra til fylkesmannen, kommunen og nærmeste politimyndighet. Ettersøket skal ikke igangsettes før fylkesmannen er kontaktet. Fylkesmannen avgjør hvordan videre ettersøk skal ledes. Medlemmene i jaktlaget skal uten godtgjørelse, såfremt annet ikke er avtalt med fylkesmannen, bistå forvaltningsmyndighet eller politimyndighet i det videre ettersøk. Generelt for ettersøk av bjørn, jerv eller ulv gjelder bestemmelsen i forvaltningsforskriftens § 6. 

11.  Fellingslaget skal melde tilbake til fylkesmannen en gang pr. døgn om gjennomføringen av fellingsforsøket. Dersom fellingslaget får kontakt med bjørn, skal fylkesmannen varsles oftere så vidt det er praktisk gjennomførbart. Etter kontortid (08.00-15.00) kan De kontakte miljøvernavdelingen via vakttelefonen - tlf.nr. 970 29840. 

Dersom bjørn felles, skal det gis melding direkte til Erling Maartmann, tlf. 941 49676 eller Jørn Berg 970.29841, hvis det ikke oppnås kontakt via vakttelefonen. 

Fellingsstedet skal kunne påvises dersom fylkesmannen krever dette.
Fylkesmannen kan til enhver tid trekke tilbake fellingstillatelsen på 1 bjørn i Rendalen kommune.

For øvrig gjelder vilkår gitt i brev av 06.06.2003 fra Direktoratet for naturforvaltning.

Søknaden ble behandlet med hjemmel i Forskrift om forvaltning av bjørn, jerv, ulv og gaupe, fastsatt ved kgl. res. av 30.6.2000.

Avgjørelsen kan innen 3 uker påklages til Direktoratet for naturforvaltning, jf. vedlagte "Melding om rett til å klage over forvaltningsvedtak". Eventuell klage sendes til fylkesmannen.

Med hilsen

Jørn Berg e.f.




Erling Maartmann

seksjonssjef




rovviltkonsulent

Vedlegg:
Direktoratets brev av 06.06.03.


Melding om rett til å klage på forvaltningsvedtak

Kopi:
Lensmannen i Rendalen


Direktoratet for naturforvaltning, Tungasletta 2, 7485 Trondheim


Landbruksavdelingen, her


Statens naturoppsyn, v/Stein Arne Brendryen, 2480 Koppang


Statens naturoppsyn, v/Lars Gangås, 2480 Koppang


ØK

Postadresse:
Kontoradresse:
Telefon:
Telefaks:
Org.nr.: 974 761 645
Postboks 4034
Statens hus 
62 55 10 00
62 55 11 61
Banknr. 7694.05.01675


2306 HAMAR
Parkgt. 36, HAMAR


postmottak(fm-he.stat.no

